**Tiszavasvári Város Jegyzőjétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 E–mail: tvonkph@tiszavasvari.hu**

**Ügyintéző: Gazdagné dr. Tóth Marianna**

**Kiegészítés**

**Tiszavasvári Város Önkormányzata Képviselő-testülete Szervezeti és Működési Szabályzatáról szóló 35/2014. (XI. 28.) önkormányzati rendelet módosítása című előterjesztéshez**

A hatályos képviselő-testületre vonatkozó szervezeti és működési szabályzatról szóló rendelet 21.§-a a testületi ülésre vonatkozó szabályokat tartalmazza. A 21.§ l) alpontja az alábbiakat rögzíti:

„21.§ ….

l)    A testület a szavazati arányok rögzítésével dönt:  
la) az e rendelet 21. § (1) bekezdés g) pontjában meghatározott esetben,  
lb) tájékoztatás tudomásul vételéről,  
lc) interpellációra adott válasz elfogadásáról  
ld) a napirend elfogadásáról.”

**Javaslom a fentebb hivatkozott 21.§ l) pontjának törlését az alábbiak miatt:**

Magyarország helyi önkormányzatairól szóló 2011. évi CLXXXIX. tv. (továbbiakban: Mötv.) 48.§ (1) bekezdése szerint a **képviselő-testület a döntéseit (határozat, rendelet)** nyílt szavazással hozza.

Az Mötv. értelmében a **képviselő-testület döntése kizárólag határozat vagy rendelet lehet**. Emiatt az szmsz-be hivatkozott szavazati arányok rögzítésével hozott „döntés” nem felel meg az Mötv. 48.§ (1) bekezdésének, ugyanis ezen „döntések” nem kaptak határozatszámot, nem került sor alakszerű határozat meghozatalára. Tipikusan ilyen „döntések” születtek a napirendek elfogadásakor és a tájékoztatás tárgyú napirendek tudomásulvételéről. Az szmsz ezen pontja nem felel meg az Mötv.-ben foglaltaknak, így törlése indokolt.

Az szmsz 13.§ (1) –(2) bekezdése alapján:

„(1) Előterjesztésnek minősül a képviselő-testület vagy a képviselő-testület bizottságai elé kerülő ismertető rész és az azon alapuló rendelet és határozat-tervezet, valamint a tájékoztató.

(2) A tájékoztatót tartalmazó előterjesztést az (1) bekezdésben foglaltaktól eltérően a bizottságok nem tárgyalják, arról a képviselő-testületnek határozatot nem kell hoznia, a tudomásul vétel a szavazati arányok feltüntetésével kerül rögzítésre a jegyzőkönyvben.”

Fentebb már hivatkozott Mötv. rendelkezés értelmében szintén szükséges törölni az szmsz 13.§ (2) bekezdését is.

Tiszavasvári, 2018. november 19.

**Ostorháziné dr. Kórik Zsuzsanna**

**jegyző**

**Rendelet-tervezet**

**Tiszavasvári Város Önkormányzata Képviselő-testületének**

**../2018.(…….) önkormányzati rendelete**

**Tiszavasvári Város Önkormányzata Képviselő-testülete szervezeti és működési szabályzatáról szóló 35/2014.(XI.28.) önkormányzati rendelet módosításáról**

Tiszavasvári Város Önkormányzata Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében az Alaptörvény 32. cikk (1) bekezdés d) pontjában meghatározott feladatkörében eljárva a - következőket rendeli el:

1.§ (1) Tiszavasvári Város Önkormányzata Képviselő-testülete szervezeti és működési szabályzatáról szóló 35/2014. (XI.28.) önkormányzati rendelet 13.§ (2) bekezdése törlésre kerül.

(2) Tiszavasvári Város Önkormányzata Képviselő-testülete szervezeti és működési szabályzatáról szóló 35/2014. (XI.28.) önkormányzati rendelet 21.§ l) pontja törlésre kerül.

(3) Tiszavasvári Város Önkormányzata Képviselő-testülete szervezeti és működési szabályzatáról szóló 35/2014. (XI.28.) önkormányzati rendelet 6. melléklete helyébe jelen rendelet 1. melléklete lép.

(4) Ez a rendelet 2018. november 23-án lép hatályba.

**Szőke Zoltán Ostorháziné dr. Kórik Zsuzsanna**

**polgármester jegyző**

**A rendelet kihirdetve: 2018. november 22.**

**Ostorháziné dr. Kórik Zsuzsanna**

**jegyző**

1. melléklet a …/2018.(….) önkormányzati rendelethez

**A képviselő-testület állandó**

**bizottságainak ügyrendje**

**I. A Bizottság összehívása**

1.  A bizottsági ülést a bizottság elnöke hívja össze és vezeti. Az elnök akadályoztatása esetén a bizottság ülésének vezetésével, mint levezető elnök a legidősebb képviselő, bizottsági tag, amennyiben ő is akadályoztatott, akkor korban a következő legidősebb képviselő, bizottsági tag mint levezető elnök bízható meg.

1. Mindkét bizottságot érintő ügy előkészítése során célszerű együttes ülést tartani az érintett bizottságoknak. Ebben az esetben a levezető elnöki teendők ellátásának módjában az elnökök megállapodnak egymással. Az együttes ülést tartó bizottságoknak külön-külön határozatképesnek kell lenniük, és a döntéseket bizottságonként külön-külön kell meghozni, de egy jegyzőkönyvbe foglalni.

**II. A Bizottság tanácskozási rendje**

1. A bizottság az üléseit a Polgármesteri Hivatal hivatali helyiségében tartja. A jelenléti ív alapján megállapítja a jelenlévő bizottsági tagok számát, az ülés határozatképességét, melyet az ülés ideje alatt folyamatosan figyelemmel kísér és ismerteti a távollévők személyét.

2. Amennyiben az ülés kezdetén a bizottság nem határozatképes, a bizottság jelenlévő tagjai tizenöt percet várnak.

3. Az elnökön kívül bármely bizottsági tag is írásban tehet napirendi javaslatot a bizottság feladatkörébe tartozó ügy megtárgyalására. A bizottság elnöke az indítványt lehetőség szerint a bizottság legközelebbi ülésére, de legkésőbb az indítvány benyújtását követő 60 napon belüli bizottsági ülésre terjeszti elő, melyre köteles meghívni az indítványozó képviselőt. A bizottság tagjának írásos indítványát csak a képviselő saját kérésére lehet távollétében tárgyalni.

4. ~~A napirend elfogadásáról a bizottság egyszerű szótöbbséggel dönt. A bizottság köteles napirendre tűzni azt az ügyet, amelyet a képviselő-testület vagy a polgármester utalt a bizottság elé.~~

5. Az adott napirendi pont megtárgyalása előtt aktuális bejelentésekre, tájékoztatásokra kerülhet sor, melyek időtartamát az ülés vezetője korlátozhatja.

**III. A Bizottság döntései**

A bizottság döntéseit határozati és végzési formában hozza meg. A határozat tartalmától függően fel kell tüntetni a teljesítés határidejét és a végrehajtásért felelős nevét.

**IV. A Bizottság ügyvitele**

1. A bizottság üléséről készült jegyzőkönyvet a bizottság elnöke és az ülésen erre a célra megválasztott bizottsági tag írja alá.

2. A jegyzőkönyvből szükség esetén kivonatot kell készíteni, amelyet a tárgya szerint érintetteknek meg kell küldeni. A kivonatot az elnök írja alá, vagy az elnök nevének sk. feltüntetésével a jegyzőkönyvvezető hitelesíti.

**V. A bizottság feladat - és hatásköre**

1. A bizottság általános feladatait Tiszavasvári Város Önkormányzata Képviselő-testülete Szervezeti és Működési Szabályzatáról szóló rendelet (továbbiakban: szmsz) 3. melléklete, a bizottság egyes feladatait ás a képviselő-testület által a bizottságokra átruházott hatáskörök jegyzékét az szmsz 4. és 5. mellékletei tartalmazzák.

2. A bizottság havonta köteles a képviselő-testületnek beszámolni az átruházott hatáskörben hozott döntésekről.

3. A bizottság munkájáról az elnök vagy az elnök által felhatalmazott bizottsági tag ad tájékoztatást. Képviseleti jogkörében tett nyilatkozata a bizottsággal egyetértésben kialakított véleményt tartalmazza, nem egyhangú határozat esetén köteles a kisebbségi véleményekre is utalni.

**VI. A bizottságok jegyzőkönyvének aláírása**

1. A Pénzügyi és Ügyrendi Bizottság üléséről készült jegyzőkönyvet a bizottság elnöke mellett Császár József bizottsági tag, akadályoztatása esetén Sipos Ibolya bizottsági tag írja alá.

2. A Szociális és Humán Bizottság üléséről készült jegyzőkönyvet a bizottság elnöke mellett Balogh Sándor bizottsági tag, akadályoztatása esetén Kovácsné Nagy Julianna bizottsági tag írja alá.

**Tiszavasvári Város Önkormányzata Képviselő-testülete Szervezeti és Működési Szabályzatáról szóló 35/2014. (XI. 28.) önkormányzati rendelet módosításáról szóló …./2018. (……….) önkormányzati rendelet indokolása**

1. **Általános indokolás**

Tiszavasvári Város Önkormányzata Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében az Alaptörvény 32. cikk (1) bekezdés d) pontjában meghatározott feladatkörében eljárva 35/2014. (XI.28) önkormányzati rendeletével megalkotta szervezeti és működési szabályzatát. Magyarország helyi önkormányzatairól szóló 2011. évi CLXXXIX tv. (továbbiakban: Mötv.) 53.§ -a értelmében a testület működésének részletes szabályait a szervezeti és működési szabályzatról szóló rendeletében határozza meg.

**1.§-hoz**

A képviselő-testület 2018. októberi ülésén a 260/2018. (X.11.) Kt. számú határozatával döntött az állandó bizottságai személyi összetételének megváltoztatásáról, emiatt változott a bizottságok összetétele, így szükséges ennek megfelelően módosítani a bizottságok ügyrendjét is a jegyzőkönyvek aláírására vonatkozóan. A hatályos képviselő-testületre vonatkozó szervezeti és működési szabályzatról szóló rendelet 21.§-a a testületi ülésre vonatkozó szabályokat tartalmazza. A 21.§ l) alpontja az alábbiakat rögzíti mely esetekben dönt a testület a szavazati arányok rögzítésével. Magyarország helyi önkormányzatairól szóló 2011. évi CLXXXIX. tv. (továbbiakban: Mötv.) 48.§ (1) bekezdése szerint a képviselő-testület a döntéseit (határozat, rendelet) nyílt szavazással hozza.

Az Mötv. értelmében a képviselő-testület döntése kizárólag határozat vagy rendelet lehet. Emiatt az szmsz-be hivatkozott szavazati arányok rögzítésével hozott „döntés” nem felel meg az Mötv. 48.§ (1) bekezdésének, így törlése indokolt.

Fentebb már hivatkozott Mötv. rendelkezés értelmében szintén szükséges törölni az szmsz 13.§ (2) bekezdését is: A tájékoztatót tartalmazó előterjesztést az (1) bekezdésben foglaltaktól eltérően a bizottságok nem tárgyalják, arról a képviselő-testületnek határozatot nem kell hoznia, a tudomásul vétel a szavazati arányok feltüntetésével kerül rögzítésre a jegyzőkönyvben.